Beurtkragfase spring weer Maandag(Foto: Mariska Nanni / Maroela Media) Fase 3-beurtkrag sal Maandag om 17:00 ingestel word en tot Dinsdag om 16:00 geld. Daarna sal beurtkrag tot fase 5 verhoog word. Dié fase sal na verwagting Woensdag om 05:00 weer tot fase 3 verlaag word, wat tot 16:00 die middag sal geld. Eskom sê 14 940 MW kapasiteit is tans onbeskikbaar weens onklaarrakings by substasies. Verder word 7 215 MW aan beplande instandhouding afgestaan. Twee opwekkingseenhede is oor die afgelope 24 uur weer by die Lethabo- en Matimba-kragstasie in werking gestel, terwyl twee opwekkingseenhede oor dieselfde tydperk by die Kriel- en Kendal-kragstasie vir herstelwerk van lyn afgehaal is. Vertragings in die herstel van eenhede by Camden, Lethabo, Kriel, Medupi en Tutuka dra tot die huidige kapasiteitsprobleme by. Verder sal die hoë aanvraag na krag ná afloop van die Paasnaweek verdere druk op die kragnetwerk plaas. Eskom sê in die lig hiervan sal die kragvoorsiener moontlik genoop wees om hoër beurtkragfases op kort kennisgewing in te stel.